DA Den Europæiske Unions Tidende L 326/43

Regulativ nr. 59 fra De Forenede Nationers Økonomiske Kommission for Europa (UN/ECE) — Ensartede bestemmelser vedrørende godkendelse af udskiftningslyddæmpningssystemer

1. ANVENDELSESOMRÅDE

Dette regulativ indeholder bestemmelser om godkendelse af lyddæmpningssystemer eller komponenter i sådanne systemer til montering på en eller flere bestemte typer af motorkøretøjer af klasse M1 og N1 (1) som udskiftningsdele.

2. DEFINITIONER

I dette regulativ forstås ved:

2.1. »lyddæmpningssystem«: et komplet sæt komponenter, der er nødvendige for at dæmpe støjen fra et motorkøretøjs motor og udstødning

2.2. »komponent til lyddæmpningssystem«: én af de separate komponenter, som tilsammen udgør udstødningssystemet (f.eks. selve lyddæmperen, ekspansionskammeret, resonatoren)

2.3. »lyddæmpningssystemer af forskellige typer«: lyddæmpningssystemer, som afviger væsentligt med hensyn til:

2.3.1. at deres komponenter har forskellige handelsnavne eller varemærker

2.3.2. at egenskaberne af de materialer, som udgør en komponent, er forskellige, eller at komponenterne har forskellig form eller størrelse; en afvigelse med hensyn til coating (zinkcoating, aluminiumcoating osv.) anses ikke for at ændre typen

2.3.3. at driftsprincipperne for mindst én komponent er forskellige

2.3.4. at deres komponenter er kombineret på forskellig vis

2.4. »udskiftningslyddæmpningssystem eller dets komponenter«: enhver del af det i punkt 2.1 ovenfor definerede udstødningssystem, som er beregnet til anvendelse på et køretøj, og som er af en anden type end den del, der var monteret på køretøjet, da det blev indgivet til typegodkendelse i henhold til dette regulativ.

2.5. »godkendelse af et udskiftningslyddæmpningssystem eller dets komponenter«: godkendelse af hele eller dele af et lyddæmpningssystem, som kan tilpasses til en eller flere specificerede typer af motorkøretøjer med hensyn til begrænsning af støjniveauet

2.6. »køretøjstype«: en klasse af køretøjer, som ikke indbyrdes afviger på væsentlige punkter såsom:

2.6.1. karosseriets form og materialer (i særdeleshed motorrummet og lyddæmpning heraf)

2.6.2. køretøjets længde og bredde

2.6.3. motortype (styret tænding eller kompressionstænding, to- eller firetakt, frem- og tilbagegående eller rotationsstempel), cylinderantal og slagvolumen, karburatorantal, ventilplacering, maksimumeffekt og dertil svarende omdrejningstal (omdr./min.) osv.

2.6.4. antal gear og deres udvekslingsforhold, transmissionens totaludveksling

2.6.5. antal, type og placering af udstødningssystemerne, og

2.6.6. antal, type og placering af indsugningssystemerne.

3. ANSØGNING OM GODKENDELSE

3.1. Ansøgning om typegodkendelse af et udskiftningslyddæmpningssystem eller dets komponenter indgives af køretøjsfabrikanten eller dennes bemyndigede repræsentant.

3.2. Ansøgningen ledsages af nedennævnte dokumenter i tre eksemplarer og af følgende oplysninger:

3.2.1. en beskrivelse af den eller de køretøjstyper, hvorpå systemet eller delene påtænkes monteret, som omfatter de i punkt 2.6 ovenfor beskrevne punkter. Betegnelser for motortype og køretøjstype og, såfremt det er relevant, køretøjets typegodkendelsesnummer skal være anført i form af numre og/eller symboler

3.2.2. en beskrivelse af det samlede lyddæmpningssystem med angivelse af hver enkelt komponents relative placering samt monteringsvejledning

3.2.3. detaljerede tegninger af den enkelte komponent, hvormed den let kan findes og identificeres, samt en nærmere angivelse af det anvendte materiale.

3.3. På anmodning fra den tekniske tjeneste, som udfører godkendelsesprøvningerne, skal fabrikanten af lyddæmpningssystemet indlevere:

3.3.1. to prøver af det system eller de komponenter, som er indgivet til godkendelse

3.3.2. en prøve af det oprindelige lyddæmpningssystem, som køretøjet var udstyret med, da det blev indgivet til typegodkendelse

3.3.3. et køretøj svarerende til den type, som udstyret er bestemt for; dette køretøj skal ved måling for støjemission i henhold til de metoder, som er beskrevet i punkt 3.1 og 3.2 i bilag 3 til regulativ nr. 51, overholde følgende krav:

3.3.3.1. Støjniveauet under kørsel må ikke overstige den tærskel, som gjaldt for den pågældende køretøjsklasse på godkendelsestidspunktet for den køretøjstype, som køretøjet tilhører; desuden må det ikke overstige det støjniveau, som er angivet i godkendelsen af den pågældende køretøjstype, med mere end 3 dB(A).

3.3.3.2. Støjniveauet ved stilstand må ikke overstige den referenceværdi, som er angivet i godkendelsen af den pågældende køretøjstype, med mere end 3 dB(A).

3.3.4. En separat motor, som har mindst samme slagvolumen og effekt som den i ovennævnte køretøj monterede.

4. MÆRKNING

4.1. Hver komponent i udskiftningslyddæmpningssystemet med undtagelse af slanger og monteringsdele skal være forsynet med:

4.1.1. handelsnavn eller -mærke for den fabrikant, som har fremstillet systemet eller dets komponenter

4.1.2. den af fabrikanten anvendte handelsbetegnelse.

4.2. Sådan mærkning mærke skal være tydelig, let læselig og må ikke kunne slettes.

5. GODKENDELSE

5.1. Hvis den type udskiftningslyddæmpningssystem, der søges godkendt efter dette regulativ, opfylder betingelserne i punkt 6 nedenfor, udstedes godkendelse af den pågældende køretøjstype.

5.2. Hver godkendt type tildeles et godkendelsesnummer. Dette nummers første to cifre (på nuværende tidspunkt 00 for regulativet i dets oprindelige version) angiver den ændringsserie, som omfatter de seneste vigtige tekniske ændringer af regulativet på godkendelsens udstedelsestidspunkt. En aftalepart må ikke tildele samme nummer til en anden type udskiftningslyddæmpningssystem eller dets komponent, som er konstrueret til samme køretøjstype(r).

5.3. Meddelelse om godkendelse eller afslag på godkendelse af et udskiftningslyddæmpningssystem eller dets komponenter efter dette regulativ skal fremsendes til de kontraherende parter, der anvender dette regulativ, ved hjælp af en formular, der er i overensstemmelse med modellen i bilag 1 til dette regulativ, samt tegninger, leveret af ansøgeren, af lyddæmpningssystemet eller dets komponenter i et format, der ikke er større end A4 (210 × 297 mm) eller er foldet til dette format, samt i et passende målestoksforhold.

5.4. Til hver del af lyddæmpningssystemet, som er i overensstemmelse med en type, der er godkendt i henhold til dette regulativ, skal der være påmonteret et internationalt godkendelsesmærke bestående af:

5.4.1. en cirkel, hvori er anbragt bogstavet »E«, efterfulgt af kendingsnummeret for det land, der har udstedt godkendelsen (2)

5.4.2. nummeret på dette regulativ fulgt af bogstavet »R«, en bindestreg og godkendelsesnummeret til højre for cirklen, der er beskrevet i punkt 5.4.1.

5.4.3. Godkendelsesnummeret og den metode, der er anvendt til godkendelsesprøvningerne, skal nævnes på godkendelsesformularen.

5.5. Godkendelsesmærket skal være let læseligt og må ikke kunne slettes, når lyddæmpningssystemet er monteret på køretøjet.

5.6. En komponent må forsynes med mere end ét godkendelsesnummer, hvis den er blevet godkendt som komponent til mere end ét lyddæmpningssystem; i dette tilfælde er det ikke nødvendigt at gentage cirklen. Bilag 2 til dette regulativ indeholder et eksempel på godkendelsesmærkets udformning.

6. FORSKRIFTER

6.1. Generelle forskrifter

6.1.1. Udskiftningslyddæmpningssystemet eller dets komponenter skal udformes, konstrueres og kunne monteres således, at køretøjet under normale brugsvilkår overholder bestemmelserne i nærværende regulativ på trods af de vibrationer, som systemet udsættes for.

6.1.2. Lyddæmpningssystemet eller dets komponenter skal være konstrueret og kunne monteres således, at de under hensyntagen til køretøjets brugsvilkår er modstandsdygtige over for de korrosionsfremkaldende faktorer, de udsættes for.

6.2. Forskrifter vedrørende støjniveau

6.2.1. Den lyddæmpende virkning af udskiftningslyddæmpningssystemet eller dets komponenter kontrolleres ved de metoder, der er beskrevet i punkt 3.1 og 3.2 i bilag 3 til regulativ nr. 51. Når udskiftningslyddæmpningssystemet eller dets komponenter er monteret på det køretøj, som er beskrevet i punkt 3.3.3 ovenfor, skal de værdier for støjniveau, der opnås i henhold til de to metoder (køretøj under stilstand og under kørsel), overholde et af følgende krav:

6.2.1.1. De må ikke overstige de værdier, som er opnået med den pågældende køretøjstype ved typegodkendelsen.

6.2.1.2. De må ikke overstige de støjværdier, som måles på samme køretøj som det, der er nævnt under punkt 6.2.1 ovenfor, når dette er udstyret med et lyddæmpningssystem af den type, som var monteret på køretøjet ved typegodkendelsen.

6.3. Måling af køretøjets ydelser

6.3.1. Udskiftningslyddæmpningssystemet eller dets komponenter skal være således indrettet, at køretøjets ydelse svarer til den ydelse, som kan opnås med det originale udstødningssystem eller de originale komponenter.

6.3.2. Afhængigt af fabrikantens valg sammenlignes udskiftningslyddæmpningssystemet eller dets komponenter med et originalsystem eller dets komponenter i ubrugt tilstand, anbragt successivt på det køretøj, som er beskrevet i punkt 3.3.3 ovenfor.

6.3.3. Kontrollen foretages ved at måle modtrykket i henhold til punkt 6.3.4 herunder. Den værdi, som måles med udskiftningslyddæmpningssystemet, må ikke overstige den værdi, som måles med det originale standardlyddæmpningssystem, med mere end 25 % under de herefter angivne betingelser.

6.3.4. Prøvningsmetode

6.3.4.1. Prøvningsmetode for motoren

Målingerne foretages på en motor, som beskrevet i punkt 3.3.4 ovenfor, der er koblet til et dynamometer. Prøvebænken skal indstilles således, at et omdrejningstal svarende til motorens maksimale effekt opnås, når gasspjældet er fuldstændig åbent. Med henblik på måling af modtrykket er den afstand, i hvilken trykudtaget skal anbringes i forhold til udstødningsmanifolden, angivet i bilag 4 til dette regulativ.

6.3.4.2 Prøvningsmetode for køretøjet

Målingerne gennemføres på det køretøj, som er beskrevet i punkt 3.3.3 ovenfor.

Prøven foretages:

enten på vej

eller på et rulledynamometer.

Motoren skal belastes således, at omdrejningstallet svarende til den maksimale ydelse (omdrejningstal S) opnås, når gasspjældet er fuldt åbnet.

Med henblik på måling af modtrykket er den afstand, i hvilken trykudtaget skal anbringes i forhold til udstødningsmanifolden, angivet i bilag 4 til dette regulativ.

6.4. Yderligere specifikationer vedrørende lyddæmpningssystemer eller komponenter hertil, som er fyldt med fibermaterialer

Absorberende fibermaterialer må kun anvendes i lyddæmpningssystemer eller disses komponenter, når det gennem passende konstruktions- og fremstillingsmidler er sikret, at systemets effektivitet i trafikken er tilstrækkelig til at opfylde de eksisterende bestemmelser. Et sådant system betragtes som tilfredsstillende under færdsel, når udstødningsgasserne ikke er i kontakt med fibermaterialerne, eller når man efter fjernelse af fibermaterialerne afprøver systemet på køretøjet i overensstemmelse med de i regulativ nr. 51, bilag 3, punkt 3.1 og 3.2 beskrevne metoder, og lydniveauerne da er i overensstemmelse med bestemmelserne i ovenstående punkt 6.2.

Såfremt denne betingelse ikke er opfyldt, skal hele systemet underkastes en konditionering ved hjælp af en af de tre opstillinger og fremgangsmåder, som er beskrevet i det følgende. Når den i punkt 6.2.1.2 beskrevne fremgangsmåde anvendes, kan ansøgeren om godkendelse anmode om, at det originale lyddæmpningssystem tømmes eller konditioneres.

6.4.1. Kontinuerlig kørsel på vej over 10 000 km

6.4.1.1. Omkring halvdelen af denne kørsel skal foregå som bykørsel og den anden halvdel som lange ture ved høj hastighed; kontinuerlig kørsel på vej kan erstattes af en tilsvarende konditionering på prøvebane.

6.4.1.2. Der skal skiftes mellem de to omdrejningstal flere gange.

6.4.1.3. Det samlede prøvningsprogram skal omfatte mindst ti standsninger af en varighed på mindst tre timer, således at virkningerne af afkøling og kondensering reproduceres.

6.4.2. Konditionering i prøvebænk

6.4.2.1. Idet fremgangsmåden i køretøjsfabrikantens vejledning følges, monteres lyddæmperen ved hjælp af standarddele på motoren, som er koblet til et dynamometer.

6.4.2.2. Prøvningen udføres i seks perioder af seks timers varighed med en pause på mindst 12 timer mellem hver periode for at reproducere virkningerne af afkøling og kondensering.

6.4.2.3. I hver sekstimers periode skal motoren skiftevis gennemgå disse driftssekvenser: 1) fem minutters tomgang 2) en sekvens på en time ved 1/4 belastning med 3/4 af det nominelle maksimale omdrejningstal (S) 3) en sekvens på en time ved 1/2 belastning med 3/4 af det nominelle maksimale omdrejningstal (S) 4) en sekvens på 10 minutter ved fuld belastning med 3/4 af det nominelle maksimale omdrejningstal (S) 5) en sekvens på 15 minutter ved 1/2 belastning med det nominelle maksimale omdrejningstal (S) 6) en sekvens på 30 minutter ved 1/4 belastning med det nominelle maksimale omdrejningstal (S). De seks sekvensers samlede varighed: tre timer. I hver periode skal de seks ovenfor nævnte sekvenser gennemføres to gange.

6.4.2.4. Under prøvningen må lyddæmperen ikke afkøles med en blæser, som simulerer den normale luftstrøm omkring køretøjet. Dog kan lyddæmperen på fabrikantens anmodning køles, således at den temperatur, der måles ved lyddæmperens indgang ved køretøjets højeste hastighed, ikke overstiges.

6.4.3. Konditionering ved tryksvingninger

Udstødningssystemet eller dets komponenter monteres på det i punkt 3.3.3 nævnte køretøj eller den i punkt 3.3.4 nævnte motor. I førstnævnte tilfælde anbringes køretøjet på et rulledynamometer, og i sidstnævnte tilfælde forbindes motoren til et dynamometer. Prøvningsudstyret, som er beskrevet nedenfor, forbindes med lyddæmperens afgangsåbning.

6.4.3.1. Prøvningsudstyr

Prøvningsudstyret, som der er vist et detaljeret diagram af i bilag 3 til dette regulativ, forbindes med lyddæmperens afgangsåbning. Ethvert andet udstyr, der giver tilsvarende resultater, kan godkendes.

6.4.3.2. Prøvningsprocedure

6.4.3.2.1. Prøvningsudstyret justeres således, at strømmen af udstødningsgas skiftevis afbrydes og genåbnes 2 500 gange ved hjælp af en hurtigtvirkende ventil.

6.4.3.2.2. Ventilen skal åbne, når udstødningsgassens modtryk målt mindst 100 mm fra indgangsflangen er kommet op på 0,35-0,40 bar. Ventilen skal lukke, når trykket ikke afviger mere end 10 % fra det stabiliserede modtryk med åben ventil.

6.4.3.2.3. Tidsrelæet indstilles til en sådan værdi, at bestemmelserne i punkt 6.4.2.2 ovenfor overholdes.

6.4.3.2.4. Motorens omdrejningstal skal være 75 % af det omdrejningstal (S), hvor motoren ifølge fabrikantens oplysninger afgiver sin maksimale effekt.

6.4.3.2.5. Den effekt, som dynamometeret viser, skal være 50 % af den effekt, der måles med fuld gas ved 75 % af motoromdrejningstallet (S).

6.4.3.2.6 Eventuelle drænåbninger skal være tillukket under prøvningen.

6.4.3.2.7. Hele prøvningen må ikke vare over 48 timer. Hvis det er nødvendigt, kan der indlægges én afkølingsperiode efter hver time.

6.4.3.2.8. Efter konditioneringen kontrolleres støjniveauet i henhold til punkt 6.2 ovenfor.

7. UDVIDELSE AF GODKENDELSEN

Fabrikanten af lyddæmpningssystemet eller dennes bemyndigede repræsentant kan anmode den administrative myndighed, som har udstedt godkendelse af lyddæmpningssystemet til en eller flere køretøjstyper, om en udvidelse af godkendelsen til at omfatte andre køretøjstyper. Den fremgangsmåde, der anvendes, er beskrevet i punkt 3 ovenfor.

Meddelelse om udvidelse af godkendelse (eller nægtelse af en sådan udvidelse) skal gives til de kontraherende parter, der anvender dette regulativ, efter proceduren i punkt 5.3 ovenfor.

8. ÆNDRINGER AF EN TYPE LYDDÆMPNINGSSYSTEM

8.1. Enhver ændring af udskiftningslyddæmpningssystemet anmeldes til den administrative myndighed, som har udstedt godkendelse af den pågældende type lyddæmpningssystem. Den pågældende myndighed kan da enten:

8.1.1. skønne, at de foretagne ændringer næppe vil få mærkbar negativ virkning, eller

8.1.2. anmode om en yderligere prøvningsrapport fra den tekniske tjeneste, der har ansvaret for prøvningen.

8.2. Bekræftelse eller nægtelse af godkendelse, med angivelse af ændringerne, meddeles de kontraherende parter, som anvender dette regulativ, via den ovenfor i punkt 5.3 anførte procedure.

9. PRODUKTIONENS OVERENSSTEMMELSE

9.1. Alle udskiftningslyddæmpningssystemer eller dele heraf, der er påmonteret et godkendelsesmærke som forskrevet i dette regulativ, skal være i overensstemmelse med den godkendte type lyddæmpningssystem og skal opfylde kravene i punkt 6 ovenfor.

9.2. For at efterprøve overensstemmelsen med de i punkt 9.1 foreskrevne krav, foretages passende kontrol af produktionen.

9.3. Indehaveren af godkendelsen skal især:

9.3.1. sørge for, at der findes procedurer for effektiv kontrol af produkternes kvalitet

9.3.2. have adgang til det kontroludstyr, der er nødvendigt for kontrol af hver enkelt godkendt types overensstemmelse

9.3.3. sikre, at prøvningsdata registreres, og at de vedføjede dokumenter er til rådighed i et tidsrum, der aftales med den administrative myndighed

9.3.4. analysere resultaterne af hver type produkt, så det kontrolleres og sikres, at produktets karakteristika er stabile inden for den normale variation i en industriproduktion

9.3.5. sikre, at der for hver produkttype mindst udføres de i bilag 5, punkt 2, foreskrevne prøver

9.3.6. sørge for, at der efter en kontrolprøvning, som viser manglende overensstemmelse med den pågældende type, foretages en ny prøveudtagning og prøvning. Der skal træffes alle nødvendige foranstaltninger til genoprettelse af overensstemmelsen af den pågældende produktion.

9.4. Den ansvarlige myndighed, der har udstedt en typegodkendelse, kan til enhver tid kontrollere hver enkelt produktionsenheds overensstemmelseskontrolmetoder.

9.4.1. Ved hver inspektion skal prøvningsoptegnelser og produktionsjournaler forelægges den besøgende inspektør.

9.4.2. Inspektøren kan udtage stikprøver til prøvning i fabrikantens laboratorium. Det mindste stikprøveantal kan fastsættes under hensyntagen til resultaterne af fabrikantens egen kontrol.

9.4.3. Forekommer kvalitetsniveauet utilfredsstillende, eller er det nødvendigt at kontrollere gyldigheden af prøver, der er udført i henhold til punkt 9.4.2 ovenfor, udtager inspektøren prøver, som sendes til den tekniske tjeneste, der har forestået typegodkendelsesprøvningerne.

9.4.4. Den kompetente myndighed kan udføre enhver prøvning, som foreskrives i dette regulativ.

9.4.5. Den kompetente myndighed foretager normalt inspektion en gang hver andet år. Hvis en inspektion giver negativt resultat, skal den kompetente myndighed påse, at der træffes sådanne foranstaltninger, at produktionsoverensstemmelsen genetableres hurtigst muligt.

10. SANKTIONER I TILFÆLDE AF MANGLENDE OVERENSSTEMMELSE

10.1. Godkendelser, som er udstedt for en type lyddæmpningssystem i henhold til dette regulativ, kan inddrages, hvis forskrifterne i punkt 9 ovenfor ikke er opfyldt, eller hvis lyddæmpningssystemet eller dets komponenter ikke har bestået den i punkt 9.2 foreskrevne kontrol.

10.2. Hvis en af de kontraherende parter, der anvender dette regulativ, inddrager en godkendelse, som den tidligere har udstedt, skal den straks underrette de øvrige kontraherende parter, som anvender dette regulativ, herom ved hjælp af en kopi af anmeldelsesformularen, som i slutningen med store typer er forsynet med den underskrevne og daterede påskrift »GODKENDELSE INDDRAGET«.

11. ENDELIGT OPHØR AF PRODUKTIONEN

Hvis indehaveren af godkendelsen fuldstændig ophører med at fremstille en type lyddæmpningssystem eller dets komponenter, som er godkendt i henhold til dette regulativ, skal han anmelde dette til den myndighed, som har uddelt godkendelsen. Ved modtagelse af denne anmeldelse underretter myndigheden de øvrige kontraherende parter, der anvender dette regulativ, herom ved hjælp af en kopi af godkendelsesformularen, som i slutningen med store typer er forsynet med den underskrevne og daterede påskrift: »ENDELIG OPHØRT PRODUKTION«.

12. NAVNE OG ADRESSER PÅ DE TEKNISKE TJENESTER, DER UDFØRER GODKENDELSESPRØVNINGERNE, OG PÅ DE ADMINISTRATIVE MYNDIGHEDER

De kontraherende parter, som anvender dette regulativ, meddeler FN's sekretariat navne og adresser på de tekniske tjenester, som er ansvarlige for udførelse af godkendelsesprøvningerne, og på de administrative myndigheder, som udsteder godkendelse, og til hvem formularer med attestering af godkendelse, udvidelse, nægtelse eller inddragelse af godkendelser, som er udstedt i andre stater, skal fremsendes.

(1) Klasse M: Motordrevne køretøjer, der har mindst fire hjul, eller har tre hjul, hvor maksimalvægten overstiger 1 ton, og som bruges til persontransport. (Leddelte køretøjer, som omfatter to ikke-adskillelige, men leddelte enheder, skal anses for at være enkeltkøretøjer.)

Klasse M1: Køretøjer til personbefordring med højst otte siddepladser foruden førerens plads.

Klasse N: Motordrevne køretøjer, der har mindst fire hjul, eller har tre hjul, hvor maksimalvægten overstiger 1 ton, og som bruges til godstransport.

Klasse N1: Køretøjer, der bruges til godstransport, og som har en maksimalvægt på ikke over 3,5 tons.

I overensstemmelse med »Klassificering af køretøjer« i regulativ nr. 13 (E/ECE/324 — E/ECE/TRANS/505/Rev.1/Add.12/Rev.2, punkt 5.2).

(2) 1 for Tyskland, 2 for Frankrig, 3 for Italien, 4 for Nederlandene, 5 for Sverige, 6 for Belgien, 7 for Ungarn, 8 for Tjekkiet, 9 for Spanien, 10 for Jugoslavien, 11 for Det Forenede Kongerige, 12 for Østrig, 13 for Luxembourg, 14 for Schweiz, 15 (fri), 16 for Norge, 17 for Finland, 18 for Danmark, 19 for Rumænien, 20 for Polen, 21 for Portugal, 22 for Den Russiske Føderation, 23 for Grækenland, 24 for Irland, 25 for Kroatien, 26 for Slovenien, 27 for Slovakiet, 28 for Belarus, 29 for Estland, 30 (fri), 31 for Bosnien-Hercegovina, 32 for Letland, 33 (fri), 34 for Bulgarien, 35 (fri), 36 for Litauen, 37 for Tyrkiet, 38 (fri), 39 for Aserbajdsjan, 40 for Den Tidligere Jugoslaviske Republik Makedonien, 41 (fri), 42 for Det Europæiske Fællesskab (godkendelser meddeles af medlemsstaterne under anvendelse af deres respektive ECE-symbol), 43 for Japan, 44 (fri), 45 for Australien, 46 for Ukraine, 47 for Sydafrika og 48 for New Zealand. Efterfølgende numre tildeles andre stater i den kronologiske orden, i hvilken de ratificerer eller tiltræder overenskomsten om ensartede tekniske forskrifter for hjulkøretøjer og udstyr og dele, som kan monteres og/eller anvendes på hjulkøretøjer, samt vilkårene for gensidig anerkendelse af godkendelser udstedt på grundlag af sådanne forskrifter, og de således tildelte numre meddeles af FN's generalsekretær til overenskomstens parter.

BILAG 1 (Største format: A4 (210 × 297 mm)) Myndighedens navn Meddelelse om godkendelse (eller udvidelse eller nægtelse eller inddragelse af godkendelse eller om endeligt ophør af produktionen) af en type udskiftningslyddæmpningssystem eller dets komponenter i henhold til regulativ nr. 59. Godkendelse nr.: 1. Lyddæmpningssystemets handelsnavn eller -mærke: 2. Type lyddæmpningssystem: 3. Fabrikantens navn og adresse: 4. Navn og adresse på fabrikantens eventuelle repræsentant: 5. Kort beskrivelse af lyddæmpningssystemet (med/uden (1) fibermaterialer osv.): 6. Handelsnavn eller -mærke for den køretøjstype, som lyddæmpningssystemet er beregnet til: 7. Køretøjstype begyndende med serienummer: 8. Motortype: styret tænding/kompressionstænding: 9. Taktantal: totakts eller firetakts: 10. Slagvolumen: 11. Motoreffekt (kW ECE): 12. Antal gear: 13. Anvendte gear: 14. Differentialets udvekslingsforhold: 15. Maksimal effekt: 16. Køretøjernes belastningstilstand under prøvning: 17. Støjniveau: Kørselsmåling: ………… dB(A) ved stabiliseret hastighed før acceleration til ………… km/h Standmåling: ………… dB(A) ved et motoromdrejningstal på ………… omdr./minut. 18. Modtryksværdi: 19. Lyddæmpningssystem indgivet : til godkendelse den (dato) til udvidelse af godkendelse den (dato) 20. Teknisk tjeneste, som forestår godkendelsesprøvningen: 21. Dato på rapport udstedt af denne tjeneste: 22. Nr. på rapport udstedt af denne tjeneste: 23. Godkendelse udstedt/nægtet (1) 24. Placering af godkendelsesmærke på køretøjet: 25. Sted: 26. Dato: 27. Underskrift: 28. Følgende dokumenter påført godkendelsesnummeret ovenfor er vedlagt denne meddelelse: ………… tegninger, diagrammer og skitser af lyddæmpningssystemet ………… fotografier af lyddæmpningssystemet ………… fortegnelse over lyddæmpningssystemets komponenter, tydeligt identificeret (1) Det ikke gældende overstreges.

BILAG 2 UDFORMNING AF GODKENDELSESMÆRKET (se regulativets punkt 5.4) Det ovennævnte godkendelsesmærke, der er påmonteret en del af et lyddæmpningssystem, angiver, at den pågældende type udskiftningslyddæmpningssystem er godkendt i Nederlandene (E 4) i henhold til regulativ nr. 59 med godkendelsesnummer 002439. De første to cifre i godkendelsesnummeret angiver, at godkendelsen er udstedt i overensstemmelse med kravene i regulativ nr. 59 i den oprindelige form.

BILAG 3 PRØVNINGSUDSTYR

BILAG 4 MÅLEPUNKTER — MODTRYK Eksempler på mulige målepunkter i forbindelse med prøvninger af tryktab. Det præcise målepunkt anføres i prøvningsrapporten. Dette skal befinde sig i et område, hvor gasstrømmen er regelmæssig. Fig.1 Fig. 2 (1) Fig. 3 (1) Jf. figur 3, hvis dette ikke er muligt.